|  |  |
| --- | --- |
| **ROKODELSKA PANOGA** | **Tkalstvo**  |
| **POVZETEK**  |
| Tkalstvo pomeni izdelovanje platna in sukna s tkanjem lanene, konopljene in volnene preje na vodoravnih ali navpičnih statvah. Panoga je bila razširjena po celotnem slovenskem ozemlju, najdlje se je ohranila v Beli krajini in Prekmurju. Najbolj razvito je bilo v 18. stol., ko je imelo tako imenovano škofjeloško platno pomemben delež v trgovini dežele Kranjske. Za sodobno tkalstvo je značilno izdelovanje v glavnem unikatnih tkalskih, uporabnih in dekorativnih izdelkov. |
| **OPIS PANOGE**  |
| Tkanje je en najstarejših načinov izdelovanja tkanin. Na Slovenskem je bilo zelo razširjeno, nekatera območja so se razvila v prava tkalska središča. Posebej znana je bila Škofja Loka z okolico z značilnim škofjeloškim platnom, ki je bilo cenjeno tako doma kot v tujini. Tkalstvo se je najdlje ohranilo v Beli krajini in Prekmurju, razširjeno pa je bilo tudi na Pohorju, Koroškem, Dolenjskem in osrednjem Štajerskem. Iz lanenega in konopljinega platna in sukna volne so izdelovali obleko in perilo. Platno in sukno so tkali v statvah iz lanene, konopljine in volnene preje. Od 18. stol. dalje so za finejše platno tkalci dodajali tudi bombažne niti. Tkanje platna in suknarstvo sta sredi 19. stol. s prihodom bombaža in industrijskega tkanja začela izgubljati pomen.Osnova za laneno tkanje je lan. Pridelovanje lanu, njegova priprava za prejo in tkanje je bilo družabno domače opravilo, ki je povezovalo zlasti ženski del družine, na Škofjeloškem pa so sodelovali tudi moški. Zelo pomemben je bil že sam postopek pridelave lanu. Ko je lan dozorel, so ga izruvali iz zemlje, nato pa so s posebnimi glavniki (riflji, gradeše) ločili glavice od stebel. Stebla so namakali in sušili, da je zadnja skorja odstopila od stebla in so se vlakna razmehčala. Stebla so pokladali v sušilnice ali sušilne jame, da so pod vplivom vročine postala krhka. Posušen lan so ženske trle na trlicah, tako da so se vlakna ločila od stebla, ostala pa so vlakna za predivo. Vlakna so razčesale in očistile ter povezale v kite (povesma). Predivo so spredle na kolovratu in ga pripravile za tkanje. Platno so tkali na statvah (krosne), zlasti trakove pa tudi s pomočjo lesene deščice (brdce, brdo, greblja). Na statvah so tkali različne vrste platna, odvisno od vrste lanenih niti. Pisano platno je bilo priljubljeno povsod na Gorenjskem, zlasti rdeče in modro obarvano iz najfinejše preje (cilh). Slabše vrste in bolj groba je bila preja za tkanje »hodnega« platna, ki so ga uporabljali za rjuhe, prte, predpasnike, vreče in brisače. Še bolj grobo je bilo »šipkovo« platno, ki so ga uporabljali za krila in hlače. V Beli krajini so iz platna delali izdelke, okrašene z značilnimi rdeče-modrimi belokranjskimi vzorci v stari tehniki tkaničenja. Med najbolj značilnimi izdelki so okrašene tkane brisače (otirači), ki naj bi jih uporabljali že v 15. stol. Dandanes belokranjske tkane brisače pogosto dobivajo nove funkcionalne pomene, saj jih mnogi predelajo v zavese. Tkalski laneni izdelki so tudi namizni prti, prtiči, zavese, posamezni deli belokranjske noše.Podobno kot lan je tudi konopljo, ki so jo začeli opuščati nekoliko prej kot lan, treba namakati, treti in presti, vendar je spredena nit zelo groba in skorajda neuporabna za tkanje oblačil. Tovrstno platno so po večini uporabljali za izdelavo vreč in grobih rjuh, konopljino prejo pa pri izdelavi domačega sukna. Tkanje sukna iz volne (suknarstvo) je bilo razširjeno zlasti na Gorenjskem zaradi razvite ovčjereje. Razlikovali so »bukovino« iz volnene preje in »raševino« iz volnene ali slabše lanene »hodne« preje (imenovano tudi mezlan). Zvaljano sukno je bilo treba zvaljati in zgostiti, saj je bilo v osnovi neenakomerno debelo in gosto. To so opravljali v valjkalnicah, velikih kladivih na vodni pogon, ki so stala ob mlinih ali pa kot samostojni objekti. Sukno so zložili v korito in težka kladiva so tolkla po njem, da se je enakomerno zgostilo. Volno so uporabljali za izdelavo suknjičev, sicer pa jo porabili za pletenje nogavic, jopic, kap itd. Iz hišne dejavnosti suknarstva se je razvila suknarska industrija na Gorenjskem. Na tem področju se je razvila tudi panoga barvanja tkanin in potiska domačega platna, ki so jo opravljali modrotiskarji ali barvarji (firbarji). Modrotisk se je začel razvijati v 19. stol., barvarski mojstri pa so obstajali že prej, vsaj v drugi polovici 17. stol. V modrotiskarskih delavnicah so potiskavali blago na dva načina. Na prvi način so na nepobarvano blago odtisnili vzorec z modelom, premazanim s kašastim lepilom in ga namakali v modrem indigu, raztopljenem v vodi. Osušeno pobarvano blago so sprali v žvepleni kislini, ki je stopila lepilo, na blagu pa je ostal bel vzorec. Po drugem načinu pa so blago najprej modro pobarvali in šele nato nanj natisnili vzorec s pomočjo lesenega modela, ki so ga premazali s snovmi, ki so modro barvo na mestu odtisa topile. Nazadnje so blago oprali in odstranili te snovi. Vlakna, zlasti volno, so barvali z naravnimi barvili iz rastlin, ki jih najdemo v naravi (npr. šentjanževka, lučnik, kozmeja, čebulne lupine, rabarbara, zeleni orehi, vrba, jelša …), kar nekateri rokodelci obvladajo še danes. Pri večini barvil je treba volno najprej namočiti v galun ali čimžo, nato nit sprati in jo potopiti v hladno vnaprej pripravljeno barvilno kopel. Kopel se nato skupaj z volno počasi segreva do podvrelišča. Barvilno kopel se pripravi tako, da se rastlino najprej prekuha, pri čemer vre približno eno uro, nato pa se jo ohladi in namaka v vodi. Prekuhano vodo se nato odcedi, vanjo potopi vlakna in ohladi. Dandanes izdelavo tkanih izdelkov nadaljujejo in nadgrajujejo sodobni tkalci. Tkanje razumemo najprej kot nadaljevanje zgodovinskega spomina z izdelovanjem replik dediščine, obenem pa gre tudi za sodobno rokodelsko ustvarjanje s tkanjem na navpičnih in vodoravnih statvah, ki je prišlo v naše okolje od drugod. Dediščina lahko pri sodobnem ustvarjanju služi kot model in motiv za sodobne oblike izdelkov. Sodobni oblikovalci pogosto združujejo tkane izdelke s čipkami. V sodobnih tkalnicah nastajajo tudi tapiserije, pri katerih prihajajo do izraza slikarske in grafične izkušnje skupaj z umetnostjo in rokodelskim znanjem. Tapiserija je tkanje z votkom, pri katerem so v končanem delu skrite vse niti osnove, za razliko od tkanja tkanin, kjer so lahko vidne niti osnove in votka. Pri tkanju tapiserij so votkovne preje običajno prekinjene; obrtnik prepleta vsak barvni votek sem in tja v svojem majhnem območju vzorca. K razvoju tapiserij je pripomogla tkalska delavnica v ljubljanski tovarni Dekorativa, iz katere je izšlo več slovenskih tkalk, ki zdaj delujejo samostojno.  |
| **EVALVACIJA PANOGE**  |
| **Vidik rokodelskih in obrtniških znanj, spretnosti in veščin**  | Za obvladovanje panoge je treba imeti široka znanja pridelave in obdelave lanu, uporabe statev in tehnik tkanja. Za tkanje volne je potrebno vedenje o čiščenju, česanju, predenju. Za obvladovanje barvanja pa je potrebno poznati postopke in tehnike barvanja oz. potiska tkanin. V formalnem izobraževanju se s tkalstvom seznanijo študenti tekstilstva, grafike in oblikovanja na Naravoslovnotehniški fakulteti v Ljubljani. V katalogu nacionalnih poklicih kvalifikacij je opredeljen poklic ročni tkalec/ročna tkalka, vendar še ni določenega izvajalca. V neformalnem izobraževanju se tkalstvo pojavlja kot vsebina muzejskih delavnic. Muzeji, rokodelski centri in posamezniki izvajajo individualne ali skupinsko tečaje ročnega tkanja za otroke in odrasle. Potekajo tudi tečaji na temo predelave volne.  |
| **Vidik ohranjanja regionalnih razpoznavnosti in kultur, varstva in bogatenja kulturne dediščine** | Panoga ni vpisana v nacionalni Register nesnovne kulturne dediščine. Na pobudo nekaterih muzejev in rokodelskih centrov so se vzpostavile tkalske delavnice, ki delujejo z namenom prikaza dediščine, obenem pa tudi proizvodnje lastnih izdelkov (replike dediščine). V Sloveniji deluje pribl. dvajset sodobnih tkalcev, večinoma so to ženske. Manj je vrhunskih ustvarjalcev, ki svoje znanje prenašajo naprej. Zelo malo ljudi se ukvarja s pridelavo in predelavo lanu in s tkanjem domačega platna, se pravi s tradicionalnim tkalstvom; ta znanja so zelo ogrožena. V primeru modrotiska gre danes le za muzejsko dejavnost, za katero ni znanih nosilcev, je pa to vsekakor panoga, ki bi jo lahko obudili za sodobne tekstilne izdelke. Na področju predelave volne deluje podjetje Soven, ki predela večino slovenske volne. Ovčjereja je v Sloveniji dokaj razširjena, potekajo tudi tečaji striženja ovac v organizaciji posameznih ovčarskih društev (npr. na Solčavskem in v Posočju).  |
| **Vidik identitete in prepoznavnosti**  | Tkalci sodelujejo z rokodelskimi centri, ki so vključena tudi v društva oblikovalcev in umetnikov. V Škofji Loki deluje sodobni tekstilni center Kreativnice, v katerem se povezujejo škofjeloške tekstilne oblikovalke in ustvarjalke, tudi tkalke, ki ročno izdelujejo unikatne izdelke z visoko uporabno in estetsko vrednostjo ter kakovostjo. Rejci ovac so povezani v posamezna društva (npr. na Solčavskem). Za popularizacijo panoge pripravljajo posamezni muzeji in rokodelski centri tematske razstave na temo tkanja (SEM, Škofja Loka, Rogatec, Tržič, Ormož …). V Davči deluje od leta 2007 muzej, v katerem je prikazana predelava lanu. Turistično društvo Davča organizira vsako leto dan teric. Tkalstvo kot panoga se prikazuje tudi na prireditvi Šuštarska nedelja v Tržiču, v Deželi kozolcev v Šentrupertu na Dolenjskem, Ižakovcih, prav tako se prikazuje postopek pridelave volne na ovčarskem balu na Solčavskem in Jezerskem. Vse to kaže, da je panoga prisotna v identiteti posameznih krajev po Sloveniji. Polja lanu in pašnja ovac sta pomembna dela slovenske kulturne krajine.  |
| **Vidik družbenega in gospodarskega napredka** | Tehnike pridelave tekstilnih vlaken ostajajo podobne kot v preteklosti, le da se deloma uporabljajo za nekatere postopke sodobni stroji in pripomočki. Tkanje na statvah se ni bistveno spremenilo, prav tako ne preja volne. Spremenila se je surovina, ki je pogosto tujega izvora. Naravne tkanine pridobivajo v sodobni družbi spet svoj pomen, zato imajo pomembno družbeno in gospodarsko vlogo. Panoga je trajnostna in prispeva pozitivno k varovanju okolja. Na gospodarskem področju delujejo tkalci v glavnem nepovezano in izdelujejo manjše količine unikatnih izdelkov. Primer povezanega delovanja so Kreativnice v Škofji Loki. |
| **Vidik učinkov na medgeneracijsko povezovanje in vseživljenjsko učenje** | Tradicijo predelave in prikaza tkalstva ohranjajo nekatera društva v Sloveniji (npr. v Davči, Ižakovcih, Šentrupertu), ki organizirajo prikaze na delavnicah in prireditvah ter upravljajo tudi z lokalnimi muzejskimi zbirkami. V teh krajih ima panoga pomembno medgeneracijsko povezovalno vsebino, obenem poteka tudi prenos znanj. Tudi na področju predelave volne potekajo podobne aktivnosti. V programe rokodelskih centrov so vključeni tako otroci kot tudi osebe s posebnimi potrebami. V Varstveno-delovnem centru Murska Sobota, v katerem so uporabniki s posebnimi potrebami, potekajo tkalske delavnice.  |
| **Vidik učinkov na turizem**  | Tkalstvo je vpeto v turistično ponudbo Slovenije. V tkalskih delavnicah muzejev (SEM, Tehniški muzej Slovenije, Pomurski muzej, Tržiški muzej, Belokranjski muzej Metlika …) lahko obiskovalci doživijo izkušnjo ročnega tkanja. V sklopu dvorca Strmol (Rokodelski center Rogatec) deluje tkalska delavnica, kjer potekajo učne in doživljajske delavnice na temo tkanja. V posameznih krajih delujejo tudi manjši tkalski muzeji (Davča, Ižakovci, Adlešiči). Tečaje tkanja prirejajo tudi v Adlešičih, Cerknici itd. Na temo predelave lanu in tiskanja lanenih tkanin potekajo tudi lokalne turistične prireditve (Davča, Ivanjkovci, Ižakovci, Šentrupert na Dolenjskem, Tržič).  |
| **Viri in literatura** | Janez Bogataj, Mojstrovine Slovenije: Srečanja s sodobnimi rokodelci, Gorenjski tisk, Ljubljana 1999.Janez Bogataj, Domače obrti na Slovenskem, DZS, Ljubljana 1989. Zlatko Djogić, Niti preteklosti – osnova prihodnosti: Možnosti za razvoj tkalstva v Sloveniji, diplomsko delo, OEIKA, Ljubljana 2013. [Tehniški muzej Bistra](https://www.tms.si/stalne-razstave/tms-bistra-pri-vrhniki/vodnik-po-zbirkah-tms-bistra/lesarstvo/tesarstvo/).[Rastline barvajo moje niti, intervju z Ladko Peneš, Kranj](https://old.slovenskenovice.si/lifestyle/vrt-dom/rastline-barvajo-moje-niti).[Pridelava in obdelava lanu v Davči, film](https://www.youtube.com/watch?v=lkyk210gDRo).[Pripravljanje lanene osnove in tkanje, tkalka Danijela Topolovec](https://www.youtube.com/watch?v=BDKBONq99Lg), film. |